HANDA NA AKO

“Nais kong maging Santa at isang batambatang santa”

Sister Consuelo ng Kalinis-linisang Puso ni Maria

Mongha ng “Minims”

KAPANGANAKAN AT KABATAAN

Sina Nemesio Utrilla at Sofia Lozano ay ikinasal sa simbahan ng Parokya ni Sta. Maria la Mayor sa Daimiel, Espanya, ang bayan ring kanilang sinilangan, noong ika-21 ng Noviembre, 1924. Si Nemesio na isang kapitan ng Hukbong Sandatahan ng Pwersang Inhenyero ay malakas, at punung-puno ng sigla samantalang si Sofia bukod sa pagiging kaakit-akit, mayumi at natatangi dahil sa maalab niyang pamimintuho sa Diyos, ay kahanga-hangang halimbawa ng kabutihang-loob at kahinhinan.

Noong ika-6 ng Setyembre, 1925, matinding kaligayahan ang nadama ng batambatang mag-asawa dahil sa pagsilang ng una nilang supling – ang batang babaeng nakatalagang tuparin ang pangarap ng kanyang mga magulang ngunit higit ang kasiyahan ng ina, na sa simula pa ay inialay na siya sa Panginoon, na kung magiging kalugod-lugod sa kanya ay mamumuhay na naglilingkod sa Kanya. Walong araw pagkasilang, binigyan siya ng pangalang Maria Consuelo Guadalupe ngunit sa tahanan ay buong giliw siyang tinatawag na Consuelito.

Nadagdagan pa ang kasiyahan ng isang maligayang tahanan sa pagsilang ng isa pang batang babae na pinangalanang Isabel ngunit sa kalaunan ay tinawag na Sofia.

Ang kaligayahan sa tahanan ay nahalinhan ng kalungkutan dahil sa pagkamatay ng ina ng tahanan na noon ay dalawampu’t-anim na taong gulang pa lamang at ang bunsong babae ay isang buwang sanggol pa lamang.

Ang kamay ng Diyos sa Kanyang mapagmahal na mga layunin, kadalasan ay mahirap nating maunawaan, ito ay nagbigay ng likas na balikwas sa kanilang buhay. Dahil dito, nagkahiwa-hiwalay ang mag-anak. Ang ama ay napilitang mamuhay nang malayo at matagal sa piling ng mga anak dahil sa paghahanapbuhay. Ito ang nagbunsod sa kanya upang ipagkatiwala sa mga magulang ang pangangalaga sa kanyang mga anak. Si Consuelo ay naiwan sa pag-aaruga ng mga magulang ng kanyang ina samantalang si Sofia naman ay sa magulang ng kanyang ama.

Sa kabila nito ay nabuhay si Consuelo na isang normal na bata, katulad ng mga batang babaeng kasing-gulang niya, ay may mga kagustuhan at ninanais din siya sa buhay at may isang katangiang magiliw at masayahin. Habang lumalaki ay kinikitaan na siya ng mga katangian ng pagiging mapagkawanggawa, masayahin, mabait at mababang-loob. Subalit sa puso niya ay nananatiling buhay ang pangungulila sa pag-ibig ng ina. At natuklasan niya na ang pananabik sa ina ay mapupunan lamang niya ng isa pang ina at ito ay walang iba kundi ang Mahal na Birheng Maria, na pinagsumikapan naman niyang maging isang napakabuting anak sa kanya. Sa mahal na Birhen, natagpuan niya ang matimyas na pag-ibig, pag-unawa, pagtulong at pagdamay. Kaya naman nais niyang siya ay tawagin niyang “Mommy.”

Nang siya ay limang taong gulang, nagsimula siyang mag-aral, sa isang maliit na paaralang nasa unahan lamang ng kanilang bahay. Sa kanyang murang isipan ay nagkaroon na siya ng hangaring maihanda ang kanyang sarili para sa Unang Pangungumunyon na katangi-tangi sa isang maliit na batang babaeng tulad niya. Kapag tapos na ang mga aralin, mas pinahahalagahan niyang magpahuli kasama ng mga batang mas matanda sa kanya na inihahanda sa mga banal at mataimtim na gawain, sapagkat “*nais niyang makarinig ng may nagsasalita tungkol sa Diyos*”, hanggang sa isang araw ay hiniling niya sa kanyang guro na pahintulutan siyang makadalo sa mga pagpapaliwanag. Buhat noon, lagi siyang nagpapaiwan nang may buong atensyon sa pakikinig, walang pakikipag-usap o pakikipag-laro sa kapwa mga batang babae.

Gayunman, naghintay pa si Consuelo ng ilan pang taon hanggang sa sumapit ang ika-30 ng Mayo, 1934, nang tanggapin niya ang kauna-unahan niyang Komunyon.

Sa pagtanggap na iyon ay masusi niyang inihanda ang kanyang sarili at pinagsumikapang magkaroon ng kahandaan sa pagkatuto na lubos na mahalin ang Mahal na Birheng Maria at makapagsagawa ng mga sakripisyo upang maging kasiya-siya sa kanya. Sa ganitong dakilang paghahanda, tinanggap ni Consuelo ang Banal na Sakramento ng Komunyon at patuloy na tinatanggap ito sa diwa ng wagas na pag-ibig sa Mahal na Birheng Maria. Samakatwid, ang pamimintuho sa Mahal na Birheng Maria at ang Banal na Eukaristiya ang nag-uugnay sa kanyang sariling buhay na sa dako pa roon ay naging isang maningning na liwanag na unti-unting tumatanglaw sa landas na kanyang tinatahak at sa moog na kanyang binuo upang maging sandigan ng kanyang kabanalan.

Isang napakasakit na pangyayari ang pumukaw sa damdamin ni Consuelo. Noon ay Hulyo, 1936, simula ng digmaang sibil sa Espanya. Ang kanyang ama na isang Tenyente Koronel ng Hukbong Sandatahang Lakas ng Inhenyero at naatasan sa “Cuartel de la Montaña” sa Madrid ay ibinilanggo at hinatulang barilin subalit nakatakas dahil sa pagkakaroon ng sunog sa kulungan.Hinanap siya sa lahat ng dako ngunit hindi siya matagpuan hanggang sa mapagpasiyahan ng Komitiba ng Daimiel na pilitin si Consuelo na humarap sa Komitiba para tanungin.

Noon ay labing-isang taong gulang pa lamang si Consuelo.

“Ano ang pangalan ng iyong ama?”

*“Jose.”*

“Hindi! Isa kang sinungaling. Hindi Jose ang pangalan niya.”

*“Kung alam ninyo ang pangalan niya, bakit kailangan pa ninyo akong tanungin.”*

“Ano ang propesyon niya?”

*“Magsasapatos.”*

“Paano mo nasabi iyon, gayong siya ay isang sundalo? Kapag hindi mo sinabi sa amin kung nasaan ang iyong ama, ipapasok ka namin sa isang silid na maraming daga.”

*“Gawin ninyo kung ito ang gusto ninyo, hindi naman ako kasya sa loob ng isang daga!”*

Sa loob ng tatlong taon ng digmaan, ang tahanan ng kanyang lolo ay nagmistulang isang kulungan sa siyam na apo. Hindi sila nabigyan ng pagkakataong makalabas maliban sa manaka-nakang okasyon. Pinagbawalan din silang sumilip sa bintana at balkonahe at kagyat naman nilang iginalang sanhi ng kanilang takot sa lolo.

Bilang pinakamatanda sa magpipinsan, pinagsikapan ni Consuelito na maipamalas ang kapangyarihang sansalain ang kanilang paglalaro at ang mga gawain nang naaayon sa sarili niyang pagpapakahulugan. Tanging siya lamang ang nangahas na sumilip o dumungaw sa bintana at balkonahe na para sa kanyang lolo ay isang kapilyahan kaya’t madalas na siya ay mapagalitan at maparusahan bagama’t di naman niya hinahayaang ang sarili niya ay mapagbantaan.

PAG-USAPAN NATIN ANG TUNGKOL SA DIYOS

Pagkatapos ng Digmaang Sibil, bumalik sa Paaralan ng “Divina Pastora” si Consuelito kung saan ipinagpatuloy niya ang pagiging isang huwarang mag-aaral na hinahangaan ng lahat. Si Padre Marcial Garcia, isang Pasyonista, ang nakatakdang magbigay sa kanilang mga mag-aaral ng kanilang pangangailangang ispiritwal. Isang araw, ipinakilala ni Madre Elena Coto si Consuelito sa pari pati na ang kabutihan ng kanyang puso bilang isang ispiritwal na hiyas na karapat-dapat alagaan. Buhat noon, nagsimula na siyang magkumpisal sa pari at pumailalim sa ispiritwal nitong pamamatnubay.

Minsan ang mga mag-aaral ay naglakbay patungong “Santo Cristo de la Luz” isang santwaryo na kanugnog ng kumbento ng mga Pasyonista. Napansin ni Padre Marcial na si Consuelo ay nanatili sa kanyang piling habang ang karamihan sa mga batang babae ay naglalaro at nagsasayaw.

“Bakit hindi mo subukang makipag-sayaw sa kanila?”

*“Padre, hayaan po natin silang magsaya: at kayo naman po ang bahalang magsabi sa akin ng tungkol sa Diyos.”*

At ang Diyos na gusto siyang mapasakanya nang buong-buo ay hindi nakikitang pumapatnubay sa kanya.

Isang kurso ng paghahanda para makapasok sa “Batsilyer” ang dinaluhan ni Consuelo at doo’y nangibabaw ang kanyang katalinuhan. Gayunman, sa labis na pagtataka nang lahat, hindi siya nakapasa sa Pagsusulit sa Pagtanggap. Ang kanilang pagtataka ay marangal pa rin niyang naiparating bagama’t hindi niya naikubli ang labis na pagkabigo sa karanasang ito.

Naunawaan ni Consuelo na marahil ay ginagamit ng Diyos ang maliliit na bagay upang makapagdulot ng malalaking aral sa buhay. At doon niya naalala ang pagiging makatwiran ng Diyos at hindi kailanman makagagawa ng mga pagkakamali.

KATULAD RIN SIYA NG IBA

Bagama’t sa simula ay kilala siya bilang isang taong seryoso, si Consuelo ay masayahin at magiliw, napakaprangka ngunit matuwid, maingat at matalino. Simple siyang makipag-usap at nakikipagbiruan din siya. Sa pakikihalubilo sa mga kadalagahan, siya ay mabait, masigla at mapagbigay.

Isang araw, pagkagaling sa simbahan, nasalubong niya ang ilan sa kanyang mga kaibigang babae. Isa sa kanila ay naging kapatid niya sa relihiyon. Noon ay pinagninilay-nilayan niya ang Panginoon sa kaputian ng niyebe na nakapaligid sa kanya. Sinimulan niya ang pagkuha at paghahagis ng maliliit na bola ng niyebe sa kanyang mga kaibigan at buong-siglang ipinahayag ito:

*“Ano kaya ang Panginoon! Gaano kadalisay!”*

Sa tahanan, matapat niyang inaalagaan ang kanyang lola na sa loob ng maraming taon ay paralisado na, kung kaya’t ginagampanan niya nang buong husay at talino ang lahat ng responsibilidad sa bahay. Ganoon karubdob ang hangarin niyang makatulong sa mga gawaing-bahay sa abot ng kanyang kakayahan tulad ng paglilinis ng bahay, paglalaba ng higit na malalaki at mabibigat na mga damit. Tunay na taglay niya ang pusong ginto para sa lahat. Mayaman siya sa makataong pangangatwiran at nagniningning ang kanyang pagmamahal. Bukas siya sa maka-Diyos na pag-ibig at lubos na pag-unawa sa pag-ibig sa kapwa.

Ang pamamahinga sa Panahon ng Tag-init ay ibinuhos ni G. Nemesio sa piling ng mga anak. Ipinakilala niya ang mga ito sa lipunang kanyang ginagalawan. Si Consuelo ay dumadalo sa mga pagtitipon ngunit hindi niya kinalilimutan ang kanyang buhay-panalangin. Sumisimba pa rin siya at bumibisita sa Banal na Sakramento at ginugugol ang maraming sandali sa pagdarasal; bago matulog, tiklop-tuhod siyang nananalangin nang di-nakabukas ang ilaw. Ang espiritu niya ay puspos ng maalab na pagmamahal sa Diyos na siyang tanging makatutugon sa lahat niyang mga hinaing. Ito ang naghatid sa kanyang puso upang lalo pang kapanabikan ang kaluwalhatian ng langit, masidhing pananabik na lalong naging maalab nang makakita ng mga bangkang naglalayag sa karagatan.

Sa ganitong mga pagkakataon, di man niya tinatalikdan ang kanyang buhay-pananampalataya, ay pinipilit naman niyang maging kasiya-siya sa kanyang ama sa pamamagitan ng pakikihalubilo sa kapisanang panlipunan ng mga kagaya niya nang hindi naman nakasasakit sa ibang tao o maging sa Diyos, bagkus ay ipinakikita pa niya na hindi nagbabago ang kanyang saloobin na mailaan ang kanyang sarili sa Panginoon sa pamumuhay ng mga Mongha ng Minims. Ang madalas na pagtanggap ng Banal na Eukaristiya at ang araw-araw na pagbisita sa Banal na Sakramento ang nagbigay sa kanya ng liwanag at tatag ng loob upang buong-giting na sundin ang kalooban ng Diyos. Si Hesus sa Banal na Eukaristiya ang nagpapaalab sa ningas at init ng pagmamahal sa puso ni Consuelito.

*“Ang Eukaristiya ang lahat sa akin: ang aking kaaliwan, ang aking tanggulan, ang aking kapahingahan.”*

Sa tiyak na okasyon, ibinili ni G. Nemesio ang kanyang mga anak ng mga kasuotan at sombrero: sa kasalan ng isang kawani ng kanilang tahanan ay nais niyang dumalo sila sa seremonya na may kaayusang elegante. Sa umpisa hindi maatim ni Consuelo na sundín ito, subalit pagkatapos niya itong isangguni kay Madre Mariana de San Jose, ang Madre Korektora ng mga Mongha ng Minims ng Daimiel na lubusan siyang nakikilala sapul pa sa pagkabata. Katulad ng dapat asahan, ipinayo ng Madre na sundin ang mga bagay na makalulugod sa ama: Sinabi rin ng Madre pagkatapos ng seremonya, gusto n’ya ring makita sila sa ganoong kasuotan. Kinahapunan, kapwa nagpunta ang magkapatid sa silid-tanggapan ng mga panauhin ng kumbento at si Consuelo na tiyak na ang kanyang bokasyon ay nangusap nang ganito:

*“Hindi ko kayang mabuhay nang ganito. Labis ang aking kalungkutan at hindi ko alam kung paano ko ito tatalikuran; o sa mas tamang salita, alam ko kung paano ko ito tanggihan at matatanggihan ko ito kung pahihintulutan nila akong maging isang relihiyosa, kabiyak ni Hesus. Nais kong sa lalong madaling panahon ay makapasok na ako sa kumbento para maialay ko ang aking sarili sa Panginoon, kasama ng lahat ng mga pag-aari na ipinagkaloob Niya sa akin maging ang mga ito ay ispiritwal, material o korporal sapagkat ang lahat ng ito ay makatwirang pag-aari Niya.”*

ANG KANYANG PAG-IBIG SA BIRHENG MARIA

Inalagaan ni Consuelo ang natatangi niyang pamimintuho sa Mahal na Birheng Maria. Pinaghandaan niya nang may pangangarap ang kanyang kapistahan gayundin ang buwan ng Mayo para sa kanyang karangalan. Araw-araw siyang nananalangin at nagdarasal ng Santo Rosaryo hanggang sa huling hibla ng kanyang buhay.

Ang tiwala niya sa kanyang maka-inang pagpapala ay walang katapusan. Nalalaman niya na walang ibang makagagabay sa kanya tungo sa pinakamataas na antas ng pakikapagkaisa kay Hesus kundi Siya lamang. Sa murang isipan ay nadama niya ang maalab na pag-ibig sa kanyang Mahal na Ina sa Langit at habang lumilipas ang mga araw ay patuloy ang kanyang pakikipagkaisa sa kanya na unti-unting lumalalim sa kaibuturan ng kanyang puso. Namuhay siyang ang lahat ay ukol kay Maria, para kay Maria, kasama ni Maria, katulad ni Maria hanggang sa ang lahat ng ito ay matamo at maitala na binibigyang halaga ang kanyang pagiging tunay na maamo:

*“Ang unang halik paggising ko ay para kay Maria at ang huli pagtulog ko ay magiging para sa kanya habang iniisip na ako ay nakakulong sa kanyang mga bisig.*

Katulad ng isang maikling panalangin, nais niyang ulit-ulitin:

*“Aking Ina ikaw sana ang aking maging ligaya at ako ang sa iyo.”*

*“Aking Ina, ako’y lubhang sumasaiyo at ikaw ay lubhang sumasaakin.”*

ANG PAG-IBIG SA KABILA NG KAPIGHATIAN

Sumapit ang Oktubre, 1946: si G. Nemesio, ang mataas na pinuno ng isang maningning na propesyon at mapagmahal na ama ng kanyang mga anak na babae ay lumubha lalo ang kanyang sakit sa puso na sapul pa sa kanyang pagkabata ay daladala na niya. Si Consuelo na buong katapatan na nagmahal sa ama, ay walang sawang nagbantay sa kanya araw at gabi, nag-alaga sa kanya nang buong ingat at umusal ng lahat ng uri ng panalangin. Sa gabi ng kanyang paghihirap, lagi siyang nasa kanyang piling hanggang sa huling sandali ng kanyang buhay, hawak ang Krusipiho dinasalan niya ito ng magagandang panalangin at lubhang kasiya-siyang mga pahayag, upang matulungan siyang mai-alay ang lahat sa Panginoon, na di mababalisa sa anumang bagay na maiiwan sa daigdig upang maihanda ang kanyang kaluluwa sa tiyak na pakikipagkaisa sa Kanya.

Buhat nang mamatay ang kanyang ama hanggang sa pagpasok niya sa monasteryo ay damang-dama pa rin niya ang bigat ng paghihirap *(internal suffering)*. Sa isang dako ay buo na ang pasya niyang maibigay nang buong-buo ang sarili sa Panginoon. Ang tangi niyang minimithi ay matupad sana ito sa lalong madaling panahon. Sa kabilang dako, ang pangangailangan ng pamilya na makatugon sa mga tungkulin at pakikisalamuha sa lipunan ang nagbunsod upang siya ay manatili sa dati niyang mundo at piliting magampanan ang mga ito nang higit pa sa normal niyang ginagawa; mga panloob na pagsubok ng espiritu *(trial of the spirit)* na nagbigay sa kanya ng kapighatian; ang takot na masaktan niya ang damdamin ng Panginoon ay lalo pang nagbigay sa kanya ng napakatinding kalungkutan...gayunman, nanatili siyang tapat sa kanyang buhay espiritwal at sakramental (at hindi si Hesus o ang Mahal na Birheng Maria na sapul pa sa pagkabata ay nakipagkaisa na siya, ang maaaring tumalikod sa kanya.) Manapa’y ang malaking pagtitiwala sa mahal na Birheng Maria ang tangi niyang pinanghahawakan.

“*Tingnan po ninyo, Ina, wala na akong magulang dito sa daigdig. Ulila na akong lubos. Maaaring sabihin na wala nang nagmamahal sa akin. Iiwan mo rin ba ako aking Ina?” Hindi! nalalaman ko na hindi mo ako kailanman iiwan. Ikaw na tala ng aking buhay…”*

Ang mga huling buwan bago siya pumasok sa kumbento ay ginugol ni Consuelo sa mataas na paghahanda ng sarili na may panibagong panukala na sumailalim sa kalooban ng Diyos at higit sa lahat, nang may maalab na pag-big kay Hesus at sa Mahal na Birheng Maria, pag-ibig na lulukob sa mga taong nasa kanyang kapaligiran lalo’t higit sa mga mahihirap na buong kapakumbabaan niyang binibigyan ng kanlungan at inaalagaan, tinutulungan sa kahit ano pa mang pangangailangan; kadalasan, dinadalhan niya ang mga ito ng kanilang mga pangangailangan nang may pagkakawanggawa. Bukas din ang kanyang tahanan at lalung-lalo na ang kanyang puso bilang isang matapat na kaibigan. Hindi rin niya nakakaligtaang tumulong sa mga kristiyanong paghuhubog sa mga batang babae, kung saan tinuturuan niya sila ng katesismo sa Simbahan ng mga Mongha ng Minims. Sa grupo ng mga kabataang babaeng hinubog ni Consuelo ay isa sa mga ito ang kalaunan ay naging kapatid niya sa relihiyon.

*…iaalay ko ang aking buong sarili kay Maria*

*upang turuan niya akong mahalin ang Banal na Puso”*

HANDA NA AKO

Kung titingnan siya sa gitna ng kanyang kabataan, na taglay ang magandang katayuan sa buhay, napakaganda, mainam makipag-usap, simple at kawili-wili, mabait, matuwid at mayaman sa matayog at likas na kasanayang pang-ispiritwal, marami ang nagugulat kung bakit niya tinalikuran ang lahat ng bagay sa mundo at ikulong ang kanyang sarili sa isang dukhang monasteryo na ang buhay ay sadyang mahirap.

Ilang araw bago ang kanyang pagpasok sa kumbento ay nag-usap sila ng kanyang tiyahin.

“Pinag-isipan mo ba itong mabuti?”

*“Subalit … ano ba ang mundo? Ano ba ang maihahandog ng mundo?”*

“Ikaw, batambata at maganda … sa kumbento?”

*“Ang kagandahan at kabataan ay nararapat para sa Diyos.”*

Si Consuelo ay naging kaakit-akit sa mga kabataang lalaki na umaaligid sa kanya; nagkaroon siya ng maraming manliligaw, ang ilan ay may mataas na posisyon sa lipunan, ngunit kailanman ay wala siyang tinanggap. Nang umaga ring iyon na siya ay papasok na sa kumbento, ang pinakahuli sa kanila ay tumawag sa kanya at sinabi:

“Pag-isipan mo ang iyong gagawin, dahil iyan ay panghabambuhay.”

*“Handa na ako!”*

Siya ay matapang, napakatapang: sa tuwing gagawa siya ng isang desisyon ay kanyang isinasakatuparan. At ang desisyong iyon ay pinakamahalaga sa kanyang buhay: desisyon ng isang tunay na babae na makipagkompromiso sa Diyos sa isang pag-ibig at walang hangganang pagbibigay ng sirili.

Si Consuelo ay pumasok sa Monasteryo ng mga Mongha ng Minims ni San Francisco ng Paola sa Daimiel noong ika-8 ng Disyembre, 1947. Ikasampu ng umaga, si Consuelito na nagniningning sa kagandahan ay kumatok sa mga pintuang klaustral ng Monasteryo ng mga Mongha ng Minims. Pinili niya iyon dahil iyon ang pinakamahirap: siya’y tiyak na sa kanyang konkretong bokasyon sa buhay minim. At ang mga pintuan ng klaustro bumukas na hinahawan sa kanyang harapan ang Pasukan ng Bahay ng Diyos, na kanyang pinakamimithi.

Si Consuelo parang nawawala sa sarili, umaapaw ang kaligayahan.

Pagkalipas ng ilang araw mula ng siya ay pumasok, nagpahayag siya ng ganito:

*“Pakiramdam ko buong buhay akong nandito. Napakalabis na kaligayahan ito para sa akin, hindi ako nararapat nito … si Hesus at Maria ay napakabuti sa akin… mula ngayon hindi ko na sila pagkakaitan ng anumang sakripisyo; mamahalin ko sila nang buong puso, buong kaluluwa at buong lakas; gusto kong maubos at magamit ang aking buhay para sa Kanila…Nawa ay pagkalooban ako ni Hesus ng isang malawak at pangkalahatang pagmamahal sa lahat ng aking mga kapatid na mongha…”.*

KOHERENSIYA NG BUHAY

Sa pasimula ng kanyang pagiging postulante, makikita siyang laging masaya at bihasang-bihasa. Ayaw niya nang may naiiba, kahit na sa pagkain o sa mga gawain man. Ang mga gawaing mahihirap ang pinagpipilitan niyang magampanan nang may kababaang-loob at iniwasan ang anumang bagay na magbibigay sa kanya ng papuri. Kapag hindi siya pinahintulutan ng Madre korektora na gawin, ganito ang lagi at paulit-ulit niyang binibigkas:

*“Kung gusto ko ng maginhawang pamumuhay, dapat sana’y tumigil na lang ako sa bahay.”*

Isang araw binisita ng Obispo ang mga Mongha at sa kanilang pag-uusap ay binanggit ng Madre ang mga gawain ng postulante kung saan buong giting nitong sinabi ang:

*“Pumarito ako para maglingkod at hindi para paglingkuran.”*

Noon pa mang mga unang sandali ng kanyang buhay relihiyosa wala siyang itinago sa Panginoon at sa mga kinatawan nito. Naging madali para sa kanya na maunawaan na may mga bagay na mas mahirap niyang gawin tulad halimbawa ng pag-aaral ng pagtugtog ng harmonika na para sa kanya ay mahirap niyang matutunan, ngunit, ang kanyang mga angking kabutihan ang naghatid sa kanya upang mas madali siyang matuto sa kabila ng mga sakripisyong kaakibat ng pag-aaral dahil sa kalamigan ng lugar. Nang magsimula na siya tinanong siya ni Madre San Jose:

“At ngayon, masaya ka ba na natuto ka na?”

Na kaagad naman niyang tinugon:

*“Anong ganda ng pagsunod! (obedience) Ito’y walang kapagurang pinagmumulan ng kapayapaan at kaligayahan.”*

SI SISTER CONSUELO NG KALINIS-LINISANG PUSO NI MARIA

Sa pagpili ng kanyang pangalan sa relihiyon sa pagsisimula ng kanyang nobisyado, si Sister Consuelo ng kalinis-linisang Puso ni Maria ay nais na magsimulang-muli ang misyon na sa pakiramdam niya ay doon siya tinawag: Maging kaaliwan ng Puso ng Mahal na Birheng Maria. Tinawag siya ng mga mongha sa taguring Sister Corazon de Maria, pangalang maituturing nating makatwirang naaangkop sa kanya dahil sa maalab at maka-inang pamimintuho sa kabanal-banalang Birheng Maria na nadama na niya noon pa mang kanyang kabataan. Ito ang isinulat niya sa kanyang pinsang si Filiberto, isang Heswita:

*“Itanong mo sa Mahal na Birheng Maria, ang ating butihing Ina, kung sa pagpapalit ko ng pangalan para sa kanya (Ang pangalan ko’y maging Sister Corazon de Maria) ay pagkakalooban din niya ako gaya ng kanyang pagmamahal, damdamin at pag-ibig nang sa gayon ay mapaglilingkuran ko rin si Hesus, katulad ng paglilingkod at pag-ibig niya sa Kanya.”*

Si Hesus at si Maria ang magiging dalawang minamahal niya sa buhay.

Sa Mahal na Birheng Maria, buong pagtitiwala niyang sinabi:

*“Sabihin Mo sa akin, Ina ng aking kaluluwa, paano mo inibig si Hesus upang matularan ko ang pag-ibig mo sa kanya at maialay ang nararapat kong gawin upang maipasok ko ang aking sarili sa kanyang Banal na Puso upang doon manatili at mawala ito sa nag-niningas na apoy na naglalagablab sa kanyang puso.”*

Lipos ng kasiyahan siyang nagpahayag sa madla (*professed)* noong ika-12 ng Hunyo 1949 nang ganito:

*“Anong ligaya ang maipagkaloob ang sarili kay Hesus habambuhay! Hindi ko maubos-maisip kung gaano katamis at kagaan ang maglingkod sa Panginoon sa ganito kahirap at kabigat na buhay-Minim. Sina Hesus at Birheng Maria ang tanging pag-ibig at katotohanang umiiral sa buhay na ito. Ang iba pa ay pawang kabulaanan at kapalaluan. Salamat, Panginoon at pinahintulutan mong maunawaan ko ito sa oras na ito.”*

Noong Mayo 1950, iniwan ni Sister Consuelo ang pagiging isang *“junior”* –upang makipamuhay sa mga namamanatang mongha *(professed nuns)*. Ang kauna-unahang tungkuling itinakda sa kanya ay ang sakristiya. Lubhang mahirap ito para sa kanya sapagkat palagay niya ay di siya nararapat dito. Sa huli ay ginampanan na rin niya nang buong husay at pag-iingat ang kanyang gawain alang- alang sa patuloy na pakikipag-isa sa mga bagay na nauukol kay Hesus. Pati mga bulaklak sa altar ay pinagyaman din niya at ito’y buong kaluguran niyang inialay sa Panginoon bilang tanda ng kanyang marubdob na mithiin:

*“Hayaan mong ang buhay ko ay maging isang walang katapusang awit ng pag-ibig at pasasalamat sa kabutihan ng Diyos at nang patuloy na pag-aalab nito para sa kaligtasan ng mga kaluluwa at ng iba pang pangangailangan ng aking Banal na Inang Simbahan.”*

Sa pagpili ng mga bulaklak, wala rin siyang itinangi sapagkat para sa kanya ang lahat ng mga ito ay mahalaga, dahil:

*“Ang lahat ay nilalang ng Diyos at ang lahat ay kanyang mga nilikha.”*

Wala siyang sinayang na mga bulaklak, kahit maiikli na ang mga tangkay ng mga ito. At kapag hindi nasiyahan ang mga mongha, ito ang sinasabi niya:

*“Ang nagugustuhan ni Hesus ay ang pag-ibig na alay ko sa kanya.”*

At kapag dinadala na niya ang mga bulaklak sa dambana, sinasambit niya ang:

*“Ang lahat ay para sa Iyo, aking kabiyak, lahat ay para sa iyo.”*

Isa sa mga gawain niya sa sakristiya ay ang paghahanda ng “*ciborium”* kung saan ginagawa niya ng may natatanging pag-ibig. Nais niya itong hagkan upang makita ito ni Hesus kapag nilukuban Niya ng Espiritu ang Banal na Eukaristiya. At ang tanong ay gaano kalalim sa kaibuturan ng kanyang kaluluwa ang mga isinulat niya sa likuran ng *“remembrance”* ng kanyang *perpetual profession.*

*“Ang misyon ko sa Monasteryo ay katulad ng sa mga anghel sa langit: awitan ka ng papuri upang pagpalain ang Iyong kabutihan, makilala ang Iyong kadakilaan at maituwid ang kawalan ng utang na loob. Gusto kong maging isang anghel sa balat ng lupa upang matumbasan ko ng mga awit ng pag-ibig at pasasalamat ang walang hanggan mong kabutihan.”*

Sa mga sandali ng paglilibang (*recreation)*, siya ay napakamasayahin: nakikigalak at nagagawang paligayahin ang mga mongha sa kanyang mga biro.

Sa pagtupad ng kanyang mga tungkulin, ibinubuhos ni Sr. Consuelo ang buo niyang makakaya. Nais niyang maging isang kapani-paniwalang tagapagtupad, makatugon nang may kasiyahan sa mga pagpapakasakit at pagsunod *(obedience*), lalo’t higit sa mga hamak at simpleng bagay. Sinabi niya sa kanyang sarili:

*“Hindi ko gustong palakihin ang kahirapan ng pagiging perpekto. Ang pabanalin ang buong buhay ay katumbas ng pagpapabanal ng kasalukuyang sandali sa Panginoon. Tanging ang kasalukuyan lamang ang tunay at kaakibat nito ang tungkuling dapat gampanan.”*

Ganito ang isinulat niya sa kanyang tagapayong ispiritual:

*“Opo, nais kong maisagawa ang karaniwang bagay sa paraang di karaniwan at naiiba sa karaniwan ngunit gaano kalaki ang tatag ng loob na aking kakailanganin. Itanong po ninyo ito sa Banal na Espiritu.”*

PAG-AALAY NG KANYANG BUHAY

Para kay Sister Consuelo, ang pagpapakasakit ay daan upang maipakita ang pagmamahal niya sa isang nagpakasakit nang labis dahil lamang sa kanya:

 *“Madalas akong nalulumbay kapag naiisip ko kung gaano naghirap si Hesus at ang Birheng Maria noong panahon ng kanyang Pagpapakasakit at Kamatayan sa Krus, at kung gaano kaliit ng aking pagpapakasakit para sa kanila. Anong buti ni Hesus! Anong buti ni Maria! Ngayon ko lubusang nauunawaan kung gaano kalaki ang pagdurusa ng mga santo ay ganoon din kalaki ang hangarin nilang magpakasakit upang maipamalas kay Hesus ang kanilang pag-ibig.”*

Dala ng ganitong damdamin, inialay niya ang kanyang sarili sa Panginoon sa pamamagitan ng mahal na Birheng Maria bilang isang nakangiting ostiya ng pag-ibig noong ika -22 ng Agosto 1954.

Ang pag-aalay ay naisagawa at natanggap na: Ang mahal na Birheng Maria, sa pagtanggap ng ninanais ng kanyang kaluluwa na sa tuwina ay pinananahanan ng higit na dalisay na pag-ibig sa kanya, ay iniharap ito kay Hesus at tinanggap ang pag-aalay sa kamay ng kanyang Ina, at sinimulan ang paggiling…

Mabilis na sumapit ang buwan ng Setyembre, 1954. Maliwanag ang naging pagsusuri ng mga doctor: May maliit siyang bukol sa buto ng kanyang balikat na palatandaan ng isang nakamamatay na “lymphatio sarcoma.” Si Sister Consuelo ay 29 taong gulang noon. Bagamat hindi nila sinasabi nang maliwanag ang kinalabasan ng pagsusuri nahulaan niya ito. Pumunta siya sa koro at ipinahayag kay Hesus ang kanyang pagtanggap sa pamamagitan ng isang awit:

*Panginoon, naririto ako!*

*Isang butil ng trigo na inani at giniik sa sahig na giikan.*

*Panginoon, kung gusto mo, maari mo akong gilingin,*

*sapagkat nais kong maging pinong pulbos ng harina*

*na siyang bumubuo sa iyong ostiya ng pag-ibig;*

*Pumarito ka agad, kung nais mo Panginoon!*

*O Diyos na aking Taga-giling!*

*Simulan mo na ang Iyong pag-giling*

*at gilingin mo na ang harina,*

*Sapagkat nais kong maging ostiya ng pag-ibig.*

*Panginoon!: ako’y naghihintay sa iyo!*

*Itulak mo ang gulong ng paghihirap!*

*Panginoon, Panginoon, naririto na ako.*

*Panginoon, naririto na ako, ako ay naririto na.*

*(Titik ng isang seminaristang mártir. Musika ni Pbro. Dr. R. Casajoana.)*

Ang karamdaman kapag natukoy na ay lumulubha at ang taong nagtataglay nito ay nananatiling matatag. Si Consuelo na may kamalayan sa kusang-loob na pag-aalay ng sarili ay pinanatili ang katatagan at pagiging masayahin, taglay ang hangaring hindi lamang mabigyang-kasiyahan ang lahat kundi pahangain pa sila. Minsan may nagtanong sa kanya kung bakit masaya pa rin siya sa gitna ng mga sakit at pagsubok, at ganito ang itinugon niya:

 *“Ang sakit, ang mga paghihirap ay mga pangkaraniwang regalo ng Diyos, kaya bakit ako di maliligayahan? Manapa’y pinasasalamatan ko pa nga ang Diyos na siyang nagbigay sa akin ng paghihirap.”*

Sa mga sandaling maganda ang pakiramdam niya, ibinabangon at dinadala siya ng kanyang tagapag-alaga sa may rehas ng koro, tulad ng hiling niya, malapit sa Banal na Eukaristiya at habang ang buo niyang katauhan ay nilalagom ng mapanligtas na misteryo, ay inuusal niya:

 *“Nag-iisang kasama ang aking butihing Hesus at ang Mahal na Birheng Maria sa Eukaristiya, anong ganda ng pakiramdam! At pag hindi maganda, ito rin ay para sa iyong pag-ibig.”*

Bukod sa mga pangkatawang pagdaralita sa loob ng dalawang taong pagkakasakit, si Sister Consuelo ay nagdanas din ng matinding paglilinis ng kaluluwa na naging dahilan ng umiigting niyang kalungkutan. Ang tangi niyang pag-asa at kanlungan sa ganitong pangungulila ay ang magsumamo sa kabanal-banalang Birheng Maria na labis niyang minamahal noon pa mang kanyang kabataan.

Minsan, habang nakikita ng Madre Superiora ang kanyang kalungkatan, nagtanong ito sa kanya.

“Naghihirap din ba ang iyong kaluluwa?”

*“Ang paghihirap na ito ay walang kaparis na paghihirap ng katawan.”*

“Naghihirap ka ba dahil natatakot ka na di ka na minamahal ng Birhen Maria?”

*“Hindi. Hindi iyan! Ang mahal na Birheng Maria ay palaging nagmamahal sa akin nang lubos.”*

Sa gitna ng pangkatawan at pangkaluluwang paghihirap, sinabi niya:

*“Hindi ko pinagsisisihan ang paghahandog ng aking sarili. Ang ostiya ay nasa patente na kailangan na lamang ang pagtanggap ng Panginoon sa sakripisyo.”*

Dinanas niya ang matinding paghihirap nang may katatagan at kahit minsan ay hindi siya dumaing sa harap ng mga mongha at kahit ng ibang tao. Ang handog ay nauubos na at ang biktima ay nananatiling buong-buo ang paghahandog ng sarili sa gawang paglilinis ng Banal na Pari.

Isang araw, habang minamasdan ang makabagbag damdamin niyang pagdurusa, nagsumamo ang nars sa malakas na tinig:

 “Panginoon, pagaanin mo ang kanyang paghihirap. Huwag mo na siyang papaghirapin nang husto.”

Ubod-lakas na binigkas ni Consuelo ang ganito:

 *“Hayaan mong paghirapin ako ng Panginoon ayon sa kanyang kalooban. Siya ang Nagmamay-ari, ako naman ay sa Kanya.”*

Mabilis na tinapos ng Panginoon ang kanyang paghihirap. Si Sister Consuelo ay ginugol ang nalalabing sandali ng kanyang buhay para sa Banal na Papa, sa simbahan, sa bansang Hungarya, para sa mga misyon, para sa Pederasyon ng mga Mongha ng Minims, para sa mga Pari… Ang pinakamabigat niyang, pagdurusa ay inialay niya para sa mga pari sa pagiging karapat-dapat na instrumento sa pamamahala ng simbahan.

KASAMA PALAGI ANG BIRHENG MARIA

Hanggang sa huling sandali tanging ang mga sakit at pagtatakwil sa sarili ang kaulayaw ni Consuelo sa mundong ito yamang hindi siya nabigyan ng pagkakataong makasama sa kanyang huling araw ang Madre Superiora at si Madre San Jose na labis niyang minamahal, sapagkat sila ay nasa Barcelona. Dinaluhan nila ang unang pagpupulong ng samahan ng Mga Monasteryo. Siya man ay isa rin sa mga tagatangkilik ng pinasimulang pederasyon kung saan marami na siyang naialay na mga sakripisyo.

Noong umaga ng Disyembre 9, 1956, si Sister Consuelo ay nagdarasal ng santo rosaryo habang inihahanda ng nars ang isang maliit na altar sa kanyang selda para tanggapin si Hesus sa Banal na Eukaristiya. Katatapos pa lamang nila nang marinig ng nars ang mataginting na pagsasalita ni Sister Consuelo at naunawaan niya na malala na ang kanyang kalagayan. Hinawakan niya ito at sinimulang bigkasin ang mga panalanging napili niya para sa kanyang huling sandali*: “Aking Ina, Ako ay lubos na sumasaiyo at ikaw ay lubos na sumasaakin”*. Sa maikling sandali, siya ay humimlay na sa kanyang mga bisig. Ang kaluluwa niya ay pumailanlang sa kalangitan at naiwan sa kanyang mga labi ang di-mailarawang ngiti.

Siya ay naialay na sa Mahal na Birheng Maria ng kanyang madasaling ina noon pa mang siya ay sanggol na nakahimlay sa kuna. Naitalaga na siya kay Maria buhat pa nang siya ay magkaisip at ang Mahal na Birhen rin ang kanyang patnubay at huwaran sa panahon ng kanyang kabataan. Sa pamamagitan ng mahal na Birheng Maria ay naialay na sa ating Panginoong Hesukristo ang kanyang sarili bilang isang maliit na nakangiting ostiya; para sa **K**anya iyon ang huling bati niya dito sa daigdig noong madaling araw ng Disyembre 9, 1956 – sa wakas tinanggap **N**iya ang huling pintig ng kanyang puso para iharap ang alay na naubos na sa **K**anyang Anak na si Hesus.

Ito ang naging hangarin niya: ang mabuhay at mamatay kasama ng Birheng Maria. Tunay na natamo ni Sister Consuelo ang kanyang mithiin kaisa ng Mahal na Birheng Maria: **Ang gamitin at maubos ang kanyang sarili para kay Kristo!**

MGA ESPIRITWAL NA KAISIPAN NI SISTER CONSUELO

* Anong ligaya ang maibigay ang sarili kay Hesus habang panahon!
* Ang kabataan... ito ang siyang maialay ko sa Panginoon! At yaong katandaan at pangungulubot? Sadya! Nais kong maging santa at isang batambatang santa.Hindi ako maglalakad nang marahan. Magmamadali ako sa daan ng walang kamalian. Kung hindi ko kayang maihandog ang aking sarili bilang pasasalamat sa kanya na nagkaloob nito sa akin, bakit ko pa ito hahangarin? Ang nais ko ay magamit ako, ngunit ng totoong pag-ibig... Wala... o ako’y maging santa o mamatay….
* Nais kong maging banal hindi para sa aking sariling kaluwalhatian kundi para sa Panginoon. Sana ang buo kong buhay ay maging isang awitin ng wagas na pag-ibig at pasasalamat sa kabutihan ng Panginoon... ang patuloy na pakikibaka para sa kaligtasan ng mga kaluluwa at ng iba pang pangangailangan ng Simbahan.
* Ang ninanais ko (kung ito’y kalooban ng Diyos) ay mahalinhan ng kababaang loob at kaligayahang pangkaluluwa ang mumunting pag-ibig at pagpapakasakit.
* Wala akong hinangad na iba pang bagay maliban sa mga bagay na lubhang kasiya-siya sa Panginoon, yaong magbibigay sa kanya ng kaluwalhatian at magpapabanal sa akin sa lalong madaling panahon.
* Ang pinakamahalaga at tangi kong minimithi ay ang mahalin sina Hesus at Maria at ang walang tigil na pag-aangkin sa kanila at hayaan ang sarili kong malukuban ng kanilang pagmamahal.
* Nais kong maging hungkag ang aking kaluluwa, walang pinagkakaabalahan sukdulang malimutan ko ang aking sarili nang walang pasubali para madali ang pagpapanibago, at sa tuwirang salita, mas makasusunod at naaangkop sa pagbibigay ng kaluwalhatian sa Panginoon. O! Anong ganda nang malimutan ang sarili… ang talikdan ang kasamaan at balikan ang kabutihan…, ang maglingkod sa kapwa na walang hinihintay na pasasalamat o papuri!
* Mas mainam na itikom ang bibig kaysa sa pag-aayuno sa tinapay at tubig.
* Habang ang mababang damuhan sa kaparangan ay nag-uugat sa lupa, O butihin kong Panginoon. Nais kong mag-ugat sa iyong Banal na Puso.
* O Banal na Espiritu, hayaan mong tayo’y iisang lalakad! Walang takot at pag-aalinlangang iaalay ko sa Iyo ang aking sarili. Nakapikit ang mata, itatabog ko ang aking sarili sa Iyong Kalinga, patnubayan Mo ako, pakabanalin Mo ako sapagkat kung ako lamang ay tiyak na ako’y mawawala at...
* Oo, aabutin ko ang Diyos nang buong lakas ng aking kaluluwa, bilang natatanging layunin ng aking buhay at ang lahat ay wala nang kabuluhan sa akin; ang aking pangarap ay mapanibago ang bawat sandali ng aking walang hangganang paghahandog ng sarili sa Diyos na ating Panginoon walang iuukol maliit man para sa sarili ko, ni maghahangad ng anumang garantiya o pagtatakda ng anumang kondisyon, maging ang pagsasaalang-alang ng pansariling interes… Lahat ay para sa kanyang kadakilaan, at para sa mga kaluluwang nangangailangan ng awa… katulad ng anak na nakakulong sa mga bisig ng ina, nagmamahal at patuloy na sumasambit ng pagmamahal para maangkin ang Banal na Puso.
* Nadarama ko ang walang kahulilip na pagkauhaw sa makalangit na pag-ibig na para bang hindi ko pa nadama ang pagtataglay nito.
* Nais kong ang aking langit dito sa lupa ay ang magpakasakit alang-alang kay Hesus at kay Maria. Gawin akong tuyong panggatong na nagliliyab sa kanilang karangalan at sa kapakanan ng mga kahabag-habag na makasalanan.
* Nais kong maitaas ang aking mga kamay sa kalangitan upang mapakiusapan si Hesus na huwag nang maparusahan ang makasalanang mundo. Nais kong katukin ang kanyang puso para sa mga pangangailangan ng Simbahan at ng kanyang Tagapagtaguyod; ang Santo Papa gayon din ang Sambayanang kristiyano na kanyang pinadadalisay.
* Nais ko na ang masimbuyo kong damdamin ay magawa lamang ang mga ninanais ni Hesus, malimutan ang sarili... na hindi isinasaalang-alang ang maaaring sabihin ng iba sa akin... o ang paghingi ng kanilang pagsang-ayon o pabor o kabaitan. Isang bagay lang ang mahalaga sa akin: ang kaluwalhatian ng Diyos at kaligtasan ng mga kaluluwa.
* Nais kong maging masunurin, napakamasunurin sa mga kamay ng Mapagpalang Manggagawa upang magawa Niya ang gusto niyang gawin sa akin..., ang tangi kong hangarin at kahilingang ay mabigyan ako ng kabutihang-loob at mawala sa walang katapusang puwang kung saan tanging pag-ibig lamang ang malalanghap. Ang puso ko ay walang sawang naghahanap sa kanya at nais ko na mawala ito para sa Kanya at mamuhay na nakatago kasama ni Kristo sa Diyos,...
* Ang pagsasalita ay isang paggambala; ang pagpapanatili ng katahimikan at paggawa ay nakapagpapagunita at nakapagpapalakas ng espiritu.
* Ang buhay ay katulad ng isang serbisyong-militar. Ang bawat isa ay dapat gamitin para kay Kristo.
* Ako ay mabuti, sapagkat ako ay nasa kamay ng Panginoon at sumasang-ayon sa Kanyang kagustuhan kaya ako ay napakabuti.
* Hindi ko nais na mapunta sa langit para sa aking kasiyahan at para hindi na ako maghirap kundi para ibigin ang Diyos nang buong kadalisayan at para hindi magkasala sa kanya. Aking Hesus, nais kong dagdagan ang Iyong karangalan magpasawalang hanggan sa abot ng sarili kong kakayahan.
* Aking daranasin lahat ng paghihirap na ibibigay sa akin ng mundo nang buong giting na ang tanging nasa isip ay ang dakilang kaluwalhatian na naghihintay sa akin. Lagi kong iisipin na ang malaking gantimpala ay matatamo lamang pagkatapos ng mabigat na pagsubok.
* Sa sakit at mga pagsubok, nagtanong si Hesus katulad ng pagtatanong niya kay Pedro.” Inibig mo ba ako?” “Oo, aking Hesus! Minamahal kita at dahil minamahal kita nakahanda ako sa kahit ano pa mang bagay; gawin mo sa akin ang higit na makasisiya sa iyo.
* Anong ligaya ang maging kaisa ng Diyos.
* Gusto kong gumawa, magpakahirap, pagurin ang sarili nang husto, at ako ay higit na maligaya sa mga ginagawa ko yamang ang nasa isip ko ay kahit na’t hindi ako makagawa para sa mga kaluluwa sa mga misyon, pangangaral, atbp. akin namang maiaalay ang maraming sakripisyo para sa mga misyonero, mga pari at mga relihiyoso nang sa gayon, sila ay mapalakas ng ating Panginoon at madagdagan ang init na nag-uumalab sa kanilang ministeryo alang-alang sa pagliligtas sa maraming mga kaluluwa.
* Ano ang aking gagawin, napakaaba at napakahina ko para bigyang kasiyahan at mahalin ang Diyos nang nararapat? Ah, alam ko na! May isang napakasimpleng bagay. Pupunta ako nang may pagtitiwala sa kaibig-ibig na Ina ng kalangitan para maturuan Niya ako kung paano purihin ang Kabanal-banalang Puso ng kanyang Banal na Anak. Wala nang mas hihigit pa sa kanya sapagkat ang tangi niyang hangad ay mapanumbalik ang mga kaluluwa sa ating Panginoon. Kaya naman, aking iaalay nang lubusan ang aking sarili kay Maria sapagkat nalalaman ko na minamahal niya ako hindi para sa kanya lamang kundi para kay Hesus at para sa akin at sa marami pang iba, tuturuan niya ako katulad ng ginawa niya sa mapagpala niyang Anak; tuturuan niya ako na maipamuhay nang lubusan ang buhay ni Kristo. Mag-isip katulad ng kanyang pag-iisip magmahal katulad ng kanyang pagmamahal magsalita at kumilos katulad ng sa kanya, mailapit ko ang aking sarili sa kanya, upang kahit na mawala ako sa aking sarili Siya naman ang mananahan sa akin sa natatanging paraan.
* Sino ang makapagmamahal sa ating Ina? Siya ay napakabuti. Tunay na napakabuti! Nararapat sa kanya ang mga pusong makapagbibigay ng pag-ibig. Gaano ang pagnanais ko na mamatay dala ang pag-ibig na iniukol ko sa kanya.
* Aking Ina, ako’y lubusang sumasaiyo at ikaw ay lubusang sumasaakin!
* Ako sana ang maging ligaya mo at ang Iyo ay akin.
* Anong gandang kapalaran ang mapili ni Hesus para Siya’y mapaglingkuran!... Gaano natin dapat pasalamatan sina Hesus at Maria at masunod ang kanilang kalooban nang walang pasubali!
* Gusto ko ring maging napakaagap yamang ang matapat na pagbibigay- pansin sa pagiging maagap sa kumbento ay isang pagsunod patungo sa pagiging perperkto at ang pag-ibig sa lahat nitong pag-iingat.
* Marahil sa makataong paghatol, maipalalagay na ang mga bagay na ito ay maliliit na sangkap (pagsunod sa mga alituntunin) ngunit ang mga bagay na ito ay tunay na isang uri ng pagpipitagan *(delicadeza)* na maka-isandaang beses na mas mahalaga kaysa sa mga paglilingkod sa pagitan ng magkaibigan; Ang *delicadeza,* katulad ng nasabi na ng dakilang kaluluwa, ay ang bulaklak ng puso at ang pabango ng pag-ibig.
* Gusto kong masunod ang aking Alituntunin *(Rule)* nang tamang-tama yamang wala namang hamak o kaya’y walang kabuluhan kung ang pagbabatayan ay ang kalooban ng Diyos. Ang buong ostiya o ang kaliit-liitang bahagi nito ay iisa at magkapareho; sa ganoon ding paraan hindi ko pababayaan ang kahit anong bahagi ng aking Alituntunin *(Rule*)...Lahat ay nasa kanya-kanyang tamang oras... kaya, bawat bahagi buong giliw na sinusunod ay isang pagaspas ng mga pakpak at ganoon din ang wastong pagtupad *(perfect regularity)* ay isang dakila at mabunying paglipad tungo sa kabanalan para bigyang kasiyahan si Hesus!

Oo, ang aking patakaran ay ang pagsulong nang walang pag-urong, buhat sa mainam papunta sa mas mainam at buhat sa mas mainan patungo sa pinakamainam na marangal na landasin ng kaayusan at pag-iibigan.

* Alam natin na hindi sapat ang gumawa ng mabuti; nararapat na gawin itong mabuti, ibig sabihin nang may pag-ibig yamang higit na tinitingnan ng Diyos ang itinitibok ng ating puso kaysa ginagawa ng mga kamay... Nararapat din na magkaroon tayo ng marangal na paraan ng pagsasagawa ng lahat ng bagay; magawa ang mga ito nang may pag-ibig yayamang ang umiibig ay gumagawa ng higit na makabubuti.
* Ang isang banal na kaluluwa ay makapagsasabi: Ginagawa niya ang lahat ng bagay nang mas mainam; nagmimisa siya nang mas maayos at isinasara niya ang pinto nang nararapat. O, gaanong inibig at nalulugod sa mga detalye ang pag-ibig!
* Hayaan nating igalang ng ibang tao sa ating katauhan ang relihiyong ating pinananaligan. Madama sana ng mga taong nakapaligid sa atin na sila man ay malapit din sa santuwaryo. Sana ang ating kabutihang-loob ang mangibabaw sa lahat ng mga paghihinala sa gitna ng malawakang pandaraya. Tayo ay matuwid at tapat. ..Gusto kong maibuhos ang kakayahan ko na maipangaral si Hesus sa pamamagitan ng sarili kong asal upang sa pagkakita nila sa akin madama nila na sila man ay tinawag din para Siya ay lapitan.
* Ang pagpapabanal ng sariling buhay ay nangangahulugan ng paglalaan ng kasalukuyang panahon sa Diyos... Ang kasalukuyan ay tunay at may taglay na sariling tungkulin katulad ng sinabi ni Hesus: “Huwag mabahala tungkol sa araw ng bukas...”
* Mahal na Hesus at Maria. Ako ay nagtataglay ng matinding uhaw na maangkin kayo sa langit, uhaw na tumatagos sa aking kaluluwa, gayunman, hindi ang kalooban ko ang maaaring masunod kundi ang sa iyo. Ang tanging hangad ko ay masiyahan kayo at nang ako’y maging katanggap-tanggap sa inyo. Kung gusto ninyong kaagad akong mapasainyo, masiyahan sana kayo. Kung gusto ninyo akong talikdan, ganoon din sana kayong masiyahan. Hayaan ninyong ibigin ko kayo, pakiusap, at hindi ang tanggihan kayo. Walang mahalaga sa akin maliban sa inyo.
* Ikinasisiya ni Hesus kahit pa ang lahat ng iyon na isa-isang pumapatak buhat sa aking puso ay pawang mga ilusyon, gaano man sila magmukhang mabuti at banal, katulad ng mga talulot ng mga nalalagas na bulaklak. Sa ganitong paraan, si Hesus ang aking magiging tanging ilusyon at kayamanan. Aking lahat. Masiyahan nawa Siya!
* Pinasasalamatan ko ang Panginoon na hindi niya inaalis sa landas ng aking buhay ang pagsasalungatan at di-pagkakaunawaan ng kanyang mga nilikha na ang bawa’t isa ay nag-iiwan sa aking puso ng kanyang munting patak ng kapaitan para ang kaluluwa ko ay masimbuyong bumabaling sa Kanya kung saan ito laging nakakatagpo ng kaginhawahan, kasiyahan at kaluwalhatian ng espiritu. Siya lamang ang maaaring makapuno sa walang hanggang kalaliman ng aking kaluluwa at ang pinakamimithing pag-ibig at kaligayahan ng aking puso. Sa kanya lamang ako sumasandig at hinahawan ko ang kasalatan at kahinaan ng lahat ng nilikha. *In Te, Domine,-* sa Iyo lamang *- speravi: non confundar in aeternum.*
* Madali ang maging masaya sa mga tiyak na pagtitipon kasama ang ating mga kaibigan, yaong ating minamahal at yaong gusto tayo, iyan man ay higit na madali: Gayon man, para laging maging masaya sa lahat ng bagay sa bawat pagkakaton, ang lahat ay mangyayari. Ang maging masaya kapag ang ating puso ay nalulungkot; ang magpakita ng pagpapahayag ng kaligayahan sa kabila ng mga hirap na ating dinaranas; ang malimutan ang ating sarili para maibigay sa iba ang matamis na bunga nang kasiyahan na mapayapa o ang pagkakaloob ng ngiti sa kabila ng nakatagong pagluha; ang lahat ng ito ay nangangailangan ng hindi pangkaraniwang lakas ng kalooban at kaluluwa. Makatitiyak tayo na ang kaligayahang ito ay isang kabutihang-loob o bunga ng marami pang mga birtud.
* Ang malimutan ang sarili para isipin lamang ang Diyos kay Kristo, at sa mga kaluluwa ay ang pag-akyat sa pinakamataas na rurok, para maging marangal, mayaman at banal.
* Sana ang buong buhay ni Hesukristo, ang kanyang kamatayan at pagkabuhay na mag-uli ay matagpuang muli sa sarili nating buhay at papanibaguhin sila nang lubusan. Dapat tayong manumbalik katulad ng isang tahimik na pagdating ng isang matapat na paggunita sa kalinis-linisang Puso ng ating Minamahal na Ina; mabuhay muli ang kanyang tuwa at mga pag-aglahi *(humiliations*), ang karalitaan sa Betlehem, ang mga lihim ng kanyang buhay na nakatago sa paningin ng mga tao, na tanging Diyos lamang ang nakakakita. Nararapat nating sundin si Hesukristo sa ikapagtatagumpay ng mga kaluluwa… Kasama ni Hesus sa Hetsemani…. Dapat tayong magpatuloy kahit hanggang kamatayan at kahit pa sa kamatayan sa krus upang punan ang kulang ng Pasyon at upang maging tagapamagitan kasama ni Hesukristo.
* O, aking Panginoon, mangusap ka sa aking kaluluwa taglay ang lakas at malamyos na tinig. Ito ang aking minimithi: ang mamatay na umiibig sa iyo.
* Hesus, ituro mo sa akin ang banal na lihim ng pagiging panginoon ng aking sarili… Tayo’y pag-isahin mo upang walang nilalang ang makapaghihiwalay sa akin, O Panginoon, sapagkat ako ay mahina...Panginoong Hesus, turuan Mo akong mamuhay ayon sa kalooban at hindi ayon sa damdamin... na walang anumang bagay dito sa Mundo na makasisira ng kapayapaan!
* Dalawang kabutihang-loob lang ang hinihingi ko kay Hesus: Pagkakawanggawa at kaabahan ng puso. Hindi Niya masasabi na humihiling ako nang labis.
* Ilayo mo ako sa di-kapani-paniwalang paghihirap. Higit na mainam... gaya ng sinabi ni Hesus, ang maging katulad ng maliliit na bata! Hindi sila gumagawa ng mga bagay na magpapahirap sa kanila, kahit ang nakaraan o ang hinaharap ay hindi makapagpapabahala sa kanila. Tanging ang kanilang ina at ang pagtitiwala sa kanya ang kanilang tinitingnan... O, aking kaluluwa, maging bata ka. Iwan mo ang bawa’t hungkag na alalahanin at manatili ka sa Diyos at sa kanyang Banal na Ina… sa ganitong paraan, magagawa mo ang bawat gawain nang buong lakas ng iyong kalooban at buong atensyon ng iyong pag-iisip.
* Ang pinakamagaling ay hindi nangangailangan ng pagiging pinakaperpekto kundi kung alin ang pinaka-naaayon sa kalooban ng Diyos.
* Isang dakila at matalinong bagay ang sumunod sa kalooban ng Diyos.
* Anumang mga gawain ang isasagawa nang walang agam-agam sa kung ito’y magtatagumpay ay nauukol sa Diyos. Nararapat na walang pagkainip. Dahil kung magkaganito, mawawala ang alab at espiritu nito. Hesus, sana lubusan kitang masunod at ipinagkakatiwala ko sa kanya ang anumang magiging bunga nito.
* Pagsunod, Pagsunod, Pagsunod! Ito ang lagi nang sinasabi sa akin ng Panginoon at ang tanging pagsasagawa ng kabutihang-loob na ito ang makapagpapabanal sa akin. Nararapat kong hikayatin ang aking sarili ngayon at sa huling sandali. Panginoon, pahintulutan Mo akong maunawaan ito at akin na ring maisabuhay.
* Ang Panginoon Diyos ang nagbigay sa akin ng malaking kamalayan sa walang hanggang kagandahan ng kababaang-loob. Pinahihintulutan niya akong makita kung gaano kasiya-siya at kahali-halina sa Kanya ang mga kaluluwang mababa ang loob at nadarama ko na ako’y tinatawag ni Hesus sa karurukan ng ganitong kabutihan at nais kong maging anuman ang nais niyang maging ako, maging napakasimple upang maangkin ang Banal na kasimplihan.
* Ang pag-ibig ay mapait-matamis.
* Mas mabuti pang magpakasakit alang-alang sa Panginoon kaysa gumawa ng mga himala.
* Naniniwala ako na ang mga dakilang kaluluwa ay hindi makagagawa ng anumang bagay na hindi kasiya-siya. Ginagawa nila ang lahat nang may dakilang pagmamahal, sa ganitong paraan, ang bawat maliit na gawain na isinasagawa nang may pag-ibig ay magiging isang malaking gawa. Ito ang matuwid na tagumpay na may magandang saloobin; ang anumang material ay magagawang ispiritual. Ang kawalan ay magagawang marangal at kung ano ang napapanahon ay nagagawang walang hanggan.
* Ninais kong ibigay ang aking buhay para sa kaligtasan ng mga kaluluwa para walang mawala at nang ang lahat ay maligtas kung ito ang kalooban ng Diyos.
* Mabubuhay tayo hangga’t niloloob ng Diyos. Nawa’y maging kapaki- pakinabang ang buhay ko sa simbahan at sa lahat ng mga kaluluwa.
* O, anong ligaya ang madarama ko sa pagbubuhos ng aking dugo, mahalin Siya ng lahat ng tao...! O, kung maibibigay ko lamang ang aking dugo para ibigin ang Diyos katulad ng gusto Niya! “Ang pag-ibig ay hindi naibig!” tulad ng sinabi ng santong iyon. Di ba’t totoo na hinangad natin na ang mga patak ng dugo ang mag-alis ng malaking kawalan ng utang na loob?
* Higit na matamis ang magdusa para sa isang nagdurusa nang labis para sa atin upang tayo’y makadama ng walang hanggang kaligayahan.
* Bilang isang munting ostiya, oo, isang munti, dahil ang taglay kong lakas ay napakahina para maging dakila.
* Ang sakit at paghihirap ay mga di pangkaraniwang regalo ng Diyos. Bakit ako hindi maliligayahan? Ang dapat nga ay magpasalamat pa ako sa Diyos dahil pinahintulutan Niya akong magpakasakit.
* Taglay ng aking kaluluwa ang malaking kapahingahan at kaluwalhatian, katulad ng isang nasa kanyang sentro at tiyak sa kanyang mithiin, ang hangaring mabuhay alang-alang kina Hesus at Maria.
* Nag-uumapaw sa puso ko ang kaligayahan kapag naiisip ko na ako’y nabuhay sa gitna ng pag-aagam-agam at kalungkutan, kinalimutan at hindi kilala ng sangkatauhan at kanyang tagasunod. Ang maging tago sa paningin ng lahat para sa pag-ibig sa Diyos. Anong ligaya!
* Napakainam damhin ang ligayang tulad ng nadarama ng Simbahan! Sa panahon ng Pasko, naaalala natin sina Hesus, Maria at Jose sa isang dukhang sabsaban sa Bethlehem. Inaaliw natin sila ng ating mga awitin at iniaalay ang init ng ating sariling puso sa Banal na sanggol na nanginginig sa lamig upang kanyang malimutan ang malamig na kawalan ng utang na loob ng maraming mga pusong tumatalikod sa kanyang pag-ibig. Pagkatapos, sa panahon ng kuwaresma inaakyat natin ang Bundok ng Kalbaryo kasama nina Hesus at Maria, tinutulungan siya sa pagpapasan ng Krus para hindi ito maging napakabigat para sa Kanya at pinapahid ang mga luha sa mata ng kanyang Ina. Ang mga luha ng Ina ng Hapis, ang pinakamapagmahal na ina sa paanan ng krus, ay hindi natin kailanman iniwan; kahit na iniwan pa sila ng iba, hindi natin sila iiwan sa tulong ng mahal na Grasya.
* Ako ay buong-buo para kay Hesus sa pamamagitan ni Maria. Ako’y itinalaga na sa Mahal na Birhen. Ang misyon ko sa mundong ito ay mahalin at paglingkuran ang Mahal na Birhen sa pakikipag-kaisa ko sa kanya. O! Anong kaaliwan ang ako’y sumandig sa kanya, magtiwala katulad ng isang munting bata! Itago ang sarili sa Kanya nang matiwasay. Ang talikdan ang sarili ko para sa Kanya nang may kapanatagan. Ang magpakasakit kasama niya nang kusang-loob. Anong ligaya nang mawala ang sarili sa kanya nang walang anumang isinaalang-alang! Ang mabuhay nang nakatago sa ilalim ng kanyang pagkakandili; gugulin ang buhay na ito sa kanyang mga bisig, ang mamatay sa kanyang kanlungan. Anong ligaya ang makasama niya sa langit! Nawa’y siya ang aking patnubay at hindi ako kailanman maligaw; kung aalalayan niya ako, di ako babagsak. Kay Hesus sa pamamagitan ni Maria. “Sa kabanalan sa pamamagitan ng tamang landas, madali at panatag.”
* Nawa ang sulyap ng pinakamagaling na Ina - si Maria - ay manatiling nakatali sa inyong kaluluwa, nalulugod sa iyong kalinisan tulad ng pinabanguhang lily. Nawa’y siya ang maging ligaya at araw ng iyong buhay. Madalas kong sabihin: “Aking Ina, nawa ang nakakakita sa akin ay makita ka, Inang kalinis-linisan; gawin mong busilak ang puso ko sa ikasisiya ng Iyong Anak na si Hesus. Mabuhay na kasama niya! Mabuhay para sa Kanya! Nawa ang inyong puso ay papag-alabin ng Kanyang pagmamahal.
* Anong buti ng Panginoon na nagnanais na matagpuan ang kabanalan sa mga gawa na lubhang makusain at payak para sa ating likas na katauhan: Pag-ibig! Ang lakas ng isang mapagmahal na puso para sa isang pinakamapagmahal na Ama. Dapat na ibuhos ng kaluluwa ang lahat nitong lakas sa ganitong pag-aalay sa Panginoong ating Diyos nang buong pag-aalab at linis. Dapat na isantabi ang kahit anumang bagay at huwag hayaang humina ang lakas ng kalooban sa pamamagitan ng pag-aaksaya ng mga ito sa bagay na walang kabuluhan.
* O, aking kaluluwa, matuto kang mabuhay nang kusang loob. Huwag kang padala sa simbuyo ng damdamin at kapritso. Sa tulong at biyaya ng Panginoon, ang lahat ng ito ay tunay na mangyayari.
* Alam natin ang ating kalooban ay makapag-uukol ng isang wagas na pag-ibig. Yamang ito ang bukal ng pag-ibig at ang lubos niyong layunin ay umibig. O! kung maibubuhos lang natin ang lakas ng ating kalooban sa pag-ibig sa Diyos, tayo ay magiging malinis, anong bilis nating marating ang kabanalan!
* Ang pag-ibig na iniuukol natin sa mga bagay ay nagpapakita ng kanilang tunay na halaga. Sila ay lantay na ginto kung may dakilang pag-ibig. Kung ito’y munting pag-ibig? Ako’y hamak sa munting pagbabago.
* Ako’y naniniwala na ang kapayapaan ay hindi nanggagaling sa mga pagpapakasakit kundi sa pakikibaka sa mga ito nang may lakas.
* Paglaki ng pag-ibig at kamalayan na perpekto at wagas, pagliit ng pangangailangan sa pagkakaroon ng higit na maraming paliwanag.
* Ako’y naniniwala sa kawalan ng kapangyarihan ng mga bagay sa buhay na ito na matugunan ang pangangailangan sa kaligayahan na siyang nagpapahirap sa ating mga espiritu. Isa lamang paraan ang nakikita ko paraan upang matugunan ang kawalan ng kakayahan ng mga makamundong bagay na mapunan lang ang mga ninanais ng puso. Ang paraang ito ay ang paghariing muli ang kanilang pagkahilig tungo sa walang hangganan; Kaya sila’y nasisiyahan at ginagantimpalaan. Ang daan ding ito ay tinatawag na kabutihang-loob (birtud)…, sapagkat ang kabutihang-loob ay nag-uugat sa pagsunod sa kalooban ng Diyos, ang pinagmumulan ng tunay na kapayapaan, kapanatagan at kaligayahan ng kaluluwa.
* Ang pag-ibig na nais ng Panginoon ay lubhang mahalaga na may kusang-loob na pagsang-ayon sa kanyang kalooban para sa kapakanan ng kanyang pag-ibig at pagtitiwala sa kanyang pag-ibig para sa atin.
* Anong dapat ikatakot sa isang kamay na hinahayaang mabutas para sa akin?
* Ang kaluluwang umibig kay Hesus ay mapagbigay, masunurin, mababang-loob at matiyaga.
* Ang kapuspalad na mga bunga ng pagkainip ay palaging paghiwalay ng espiritu at ng pusong tigang. Ito ang pinakamalaking kasamaan para sa akin.
* Wala tayong makukuha sa pagkainip. Manapa’y pinabibigat pa nito ang ating pinapasang krus, katulad ng isang nahulog sa matitinik na kalawakan na pagbilis ng kanyang mga kilos, pagdami ng nililikha nitong sugat. Ang pinakamalaki nating krus ay ang matakot sa mga krus; ganoon tayo: ginagawa nating kahabag-habag ang ating sarili sa pamamagitan ng pagiging di makatuwiran.
* Mahalin ang krus. Yakapin ito at sundin ang halimbawa ng Mapagpalang Panginoon sa pagtahak sa landas ng buhay.
* Buhat sa mapait na ugat ng pagsisisi at pagpaparusa sa sarili, laging sumisibol ang matatamis na bunga ng kabutihang-loob at kabanalan.
* Maging tapat tayo. Hindi natin maitatatwa na tayo ay gawa sa mahihinang sangkap kaysa sa mga nag-silang sa atin; at totoo rin na tayo ay di-gaanong malakas ang loob at di-gaanong mabuti ang puso. Ang bakal ay tiyak na makagagawa ng kaningningan sa tulong ng biyaya ng Diyos. At alam natin: Kung wala ang diwa ng pagpaparusa sa sarili, walang puwang ang paglago sa pagiging perpekto; magkakaroon lamang ng maling pamimintuho sa Diyos sa gitna ng hungkag na pagsisintimyento.
* Huwag makialam sa mga gawa ng iba o nuynuyin sila sa inyong ala-ala. Sa ganitong paraan, magagawa natin ang sarili nating mga tungkulin nang buong kahusayan.
* Ang pagkadalisay ng mga pagpapakasakit ay lahat para sa Diyos: Huwag hayaang may manghimasok, gawin itong buong-buo at walang kulang para sa Kanya!

**PANALANGIN SA PAMAMAGITAN**

**NI VENERABLE SR. CONSUELO**

*Idalangin ang mga biyaya sa pamamagitan ng kapita-pitagang Sister Consuelo ng Kalinis-linisang Puso ni Maria:*

Kabanal-banalang Trinidad, Ama, Anak at Espiritu Santo, pinararangalan at pinasasalamatan ka namin sa pagkakaloob mo sa amin ng mga biyaya at ng pambihirang kabutihang loob ng Iyong kapitapitagang Consuelo ng Kalinis-linisang Puso ni Maria. Atas ng kanyang mabuting halimbawa, isinasamo namin sa iyo na magawa sana naming tularan ang kanyang katapatan at sigasig na pagsasagawa ng iba’t-ibang tungkulin namin at ang tiisin ng buong tapang ang mga pagpapakasakit ng aming paglalakbay dito sa lupa. Idinadalangin namin sa iyo na dinggin mo kami –sa pamamagitan ng kanyang mga katangi-tanging gawa sa aming mga kasalukuyang pangangailangan at maidalangin rin na nawa siya ay maparangalan dito sa lupa yamang kami ay naniniwala na siya ay sumalangit na. Nawa ang Kalinis-linisang Birheng Maria, na pinagkalooban niya ng natatanging pamimintuho ay matulungan kami sa aming kahilingan.

*(Dasalin ang tatlong “Papuri” sa karangalan ng kabanal-banalang Trinidad.)*

*Venerable*

*Sr. Consuelo Utrilla Lozano*

*Matapat na anak ng isang dakilang Tagapagtatag*

*San Francisco ng Paola*

*Tagapagtatag ng Orden ng Minims*

 *ang kanyang karisma ay naging liwanag at gabay para kay Sr. Consuelo.*

Iniwan ni Francisco ang mundo nang siya’y batambata pa lamang at pumunta siya sa disyerto upang yakapin ang buhay-panalangin at penitensiya para ilaan ang kanyang buong sarili sa Diyos.

Noong panahon ng *pleno Renacimiento,* nang ang tao ay ninais maging katulad ng Diyos…sa isang lipunang bulok ang pamahalaan, sa isang kapaligiran ng pagkakabahala at digmaan ng ibat-ibang Bansa…nang ang Kristiyanong Daigdig ay nawala ang tunay na pagpapahalaga ebangheliko … lumitaw si**: FRANCISCO NG PAOLA .**

Nakita kaagad ng mga kabataan kay Francisco ang ***isang sinag ng liwanag***na siyang tugon sa kanilang mga malalim na pagkabalisa at nagiging gabay nila ito para isabuhay ang EBANGHELYO.

Ganito nagsimula ang Orden ng mga Minims sa sur ng Italia.

Sa Espanya naman isang grupo ng mga kabataang babae ang naakit sa uri ng buhay ni Francisco, nagsipagpasyang mamuhay din katulad niya.

Sa ngayon, mula sa ibat-ibang dakong lugar ay ipinapakita ng mga Minims sa buong mundo ang pananaig ng Pag-ibig ni Kristo sa pamamagitan ng paglalaan ng kanilang buong sarili sa Diyos sa buhay kontemplatiba, sa isang buhay-panalangin at penitensiya alang-alang sa lahat ng tao.

Noong taong 1627 ay nabuo ang Pundasyon ng *Monasteryo de Ntra. Sra. De la Victoria* sa Daimiel at sa pag-inog ng kasaysayan nito, maraming nagsipaghandog ng sarili sa Diyos, binibigyang diin sa ika-20 siglo si Venerable Sr. Consuelo na natuto kung paano maging isang tapat na anak nitong dakilang Tagapagtatag.